Kærunefnd jafnréttismála telur að Menntaskólinn við Sund hafi mismunað umsækjendum eftir aldri þegar skólinn réð í stöðu kennara sem átti að sinna kennslu í siðferði og lýðræðisvitund. Skólinn sagði að því fylgdi aukinn kostnaður að ráða kennara sem væri sextugur.
Menntaskólinn við Sund auglýsti í fyrra eftir kennara í fullt starf til að sinna kennslu í lýðræðisvitund og siðferði. Einn umsækjenda sem ekki var kallaður í viðtal kærði ráðninguna til kærunefndar jafnréttismála Hann taldi skólann hafa mismunað sér vegna aldurs
Skólinn sagði máli sínu til stuðnings að því fylgdi aukinn kostnaður að ráða kennara sem væri sextugur. E f kennari með kennsluafslætti hefði verið ráðinn þyrfti skólinn að greiða yfirvinnu fyrir 25 prósent kennslumagnsins. Þetta hefði þýtt 17 til 19 prósent viðbótarkostnað fyrir skólann. Skólinn byggi við afar þrönga fjárhagsstöðu, ekki síst vegna aldurs og menntunarstigs kennara við skólann. Menntamálaráðuneytið væri að fylgjast með rekstri skólans og búið væri að skera við nögl allan rekstrarkostnað.
Kærunefndin segir í úrskurði sínum að það liggi beinlínis fyrir að eldri umsækjendur hafi verið útilokaðir frá því að koma til greina í starfið, óháð hæfni þeirra að öðru leyti. Í því felist bein mismunun sem geti stundum verið réttlætanleg en það eigi ekki við ekki í þessu máli því skólanum hafi mistekist að færa málefnaleg rök fyrir þessari mismunun.